金瀨弔貞女歌
作者：楊邦乂
朝代：宋

paragraphs: 溧山兮蒼蒼，瀨水兮湯湯。
中有貞女，飲冰茹霜。
於焉擊漂，維瀨之陽。
遭壯士兮苦絕糧，賑窮不惜傾壺漿。
所處既以義，安能計存亡。
幡然捐珮人不測，下遊九土從英皇。
耿幽光兮貫白日，澟正氣兮摩穹蒼。
嗚呼！世無李太白，此女終弗揚。
遺風奕奕，山高水長。
可以敦薄俗，激忠良，千古萬古誰頡頏。